Csongrád Város Polgármesterétől

Száma: Önk/99-1/2020.

Témafelelős: Dr. Juhász László jegyző

ELŐTERJESZTÉS

## Csongrád Város Önkormányzata Képviselő-testületének 2020. június 24. napján tartandó ülésére

Tárgy:Tájékoztatás a kulturális intézményeket érintő változásról

**Tisztelt Képviselő-testület!**

A Parlament 2020. május 28. napján elfogadta a kulturális intézményekben foglalkoztatottak közalkalmazotti jogviszonyának átalakulásáról, valamint egyes kulturális tárgyú törvények módosításáról szóló 2020. évi XXXII. törvényt.

A törvény hatálya alá tartozó költségvetési szervként működő kulturális intézményben foglalkoztatottak közalkalmazotti jogviszonya a törvény erejénél fogva, 2020. november 1. napján a munka törvénykönyvéről szóló 2012. évi I. tv. szerinti munkaviszonnyá alakul át.

Csongrád város vonatkozásában az alábbi intézmények érintettek a jogszabályváltozás alapján:

* Művelődési Központ és Városi Galéria,
* Csongrádi Információs Központ Csemegi Károly Könyvtár és Tari László Múzeum,
* Csongrádi Alkotóház

A törvény a közalkalmazotti jogviszonyok munkaviszonnyá alakításáról az alábbi eljárási rendelkezéseket állapítja meg:

* A munkáltató 2020. augusztus 1-jéig írásban tájékoztatja a közalkalmazottat jogviszonyának átalakulásáról, annak ütemezéséről, határidőiről és határnapjairól, az átalakulással kapcsolatos jogairól és kötelezettségeiről, továbbá a létrejövő munkaviszony jogi, gazdasági és szociális következményiről.
* A munkáltató 2020. augusztus 1-jéig konzultációt kezdeményez az érintett szakszervezettel és a közalkalmazotti tanáccsal.
* A munkáltató 2020. augusztus 15-éig írásban közli a közalkalmazottal a további foglalkoztatást biztosító munkaszerződés tartalmi elemeire vonatkozó ajánlatot. Az ajánlatot úgy kell megtenni, hogy az abban szereplő munkabér összege nem lehet alacsonyabb mértékű annál, mint amekkora összegre a közalkalmazott 2020. október 31-én jogosult lenne.
* A közalkalmazott és a munkáltató a munkaviszony keretei közötti további foglalkoztatásra irányuló munkaszerződést 2020. október 31-éig köti meg. A határidő anyagi, jogi és jogvesztő.
* A közalkalmazott az ajánlattételre meghatározott határidőt követő 30 napon belül, írásban nem nyilatkozik, vagy úgy nyilatkozik, hogy a munkaszerződés keretei közötti tovább foglalkoztatáshoz nem járul hozzá, vagy a felek határidőben nem állapodnak meg a munkaszerződés tartalmában a közalkalmazotti jogviszony átalakulás nélkül a törvény erejénél fogva megszűnik.
* A jogviszony esetleges megszűnéséről a közalkalmazottat írásban értesíteni kell, továbbá a közalkalmazott jogosult a közalkalmazotti törvény szerinti végkielégítésre és a felmentési időre járó bérre.

A közalkalmazotti jogviszony munkaviszonnyá alakulásával kapcsolatos rendelkezés, hogy

* az átalakulás révén létrejövő munkaviszony tekintetében próbaidő nem köthető ki, a jogviszonyt folyamatosnak kell tekinteni,
* az átalakulás a jogviszonnyal kapcsolatos elévülést nem szakítja meg, az folyamatos,
* az átalakulás nem érinti a jogviszony időtartamát, valamint a munkaidő mértékét,
* az átalakulás időpontjáig (2020. november 1.) ki nem adott szabadságot a munkáltató a Kjt. rendelkezései szerint pénzben köteles megváltani,
* az átalakulást követő 5 évben a Kjt-nek a végkielégítésre és a jubileumi jutalomra vonatkozó szabályait alkalmazni kell.

A jogviszonyt érintő változásokon túl indokolt az érintett önkormányzati intézményrendszer átgondolása, az ezzel kapcsolatos döntések meghozatala. Javasolom, hogy a Képviselő-testület hatalmazzon fel, hogy a szervezeti változást érintő javaslatokat terjesszem be a 2020. augusztus 27-ei testületi ülésre.

Kérem a Tisztelt Képviselő-testületet az előterjesztés megtárgyalására és a határozati javaslat elfogadására.

**Határozati javaslat**

Csongrád Városi Önkormányzat Képviselő-testülete megtárgyalta és tudomásul veszi a kulturális intézményeket érintő változásról szóló tájékoztatást.

1. A Képviselő-testület utasítja az érintett kulturális intézmények vezetőit a 2020. évi XXXII. törvény 2-3.§-ai szerinti munkáltatói intézkedések megtételére.

Felelős: intézményvezetők

Határidő: 2020. augusztus 1.

1. A Képviselő-testület felkéri a Polgármestert, hogy az érintett intézmények további működtetésére szervezeti javaslatait terjessze be a testület 2020. augusztus 27-ei ülésére.

Felelős: Bedő Tamás polgármester

Határidő: szöveg szerint

Erről jegyzőkönyvi kivonaton értesítést kap:

1. a Képviselő-testület tagjai,

2. Dr. Juhász László jegyző és általa:

Csongrád, 2020. június 15.

Bedő Tamás

polgármester